
B8-0053/2016
Europos Parlamento rezoliucija dėl taikos proceso Kolumbijoje
(2015/3033(RSP))
Europos Parlamentas,
–
atsižvelgdamas į daugelį savo rezoliucijų dėl padėties Kolumbijoje, įskaitant žmogaus teisių padėtį,
–
atsižvelgdamas į 2012 m. liepos 26 d. Briuselyje pasirašytą daugiašalį Kolumbijos bei Peru ir Europos Sąjungos bei jos valstybių narių prekybos susitarimą,
–
atsižvelgdamas į EP delegacijos Europos ir Lotynų Amerikos parlamentinėje asamblėjoje (EUROLAT), dalyvavusioje II ES ir Lotynų Amerikos ir Karibų valstybių bendrijos (CELAC) aukščiausiojo lygio susitikime Briuselyje dėl Kolumbijos Vyriausybės ir Kolumbijos revoliucinių ginkluotųjų pajėgų (FARC) vidaus konflikto nutraukimo, pranešimo 44 punktą ir 2015 m. birželio 11 d. vykusio II ES ir CELAC aukščiausiojo lygio susitikimo pabaigoje patvirtintą Briuselio deklaraciją,
–
atsižvelgdamas į 2015 m. rugsėjo 24 d. Sąjungos vyriausiosios įgaliotinės užsienio reikalams ir saugumo politikai ir Komisijos pirmininko pavaduotojos Federicos Mogherini pranešimą dėl susitarimo dėl pereinamojo laikotarpio teisingumo Kolumbijoje ir jos 2015 m. spalio 1 d. ir lapkričio 4 d. pareiškimus dėl buvusio Airijos Respublikos ministro pavaduotojo ir buvusio užsienio reikalų ir prekybos ministro Eamono Gilmore skyrimo savo specialiuoju pasiuntiniu Kolumbijos taikos procese,
–
atsižvelgdamas į neseniai sudarytą ir 2015 m. gruodžio 2 d. pasirašytą Europos Sąjungos ir Kolumbijos vizų atsisakymo susitarimą,
–
atsižvelgdamas į Darbo tvarkos taisyklių 123 straipsnio 2 dalį,
A.
kadangi nuo 2013 m. ES ir Kolumbija glaudžiai bendradarbiavo ekonomikos ir prekybos srityje, kaip nustatyta daugiašaliame Kolumbijos bei Peru ir Europos Sąjungos bei jos valstybių narių prekybos susitarime, kurio pagrindinis tikslas yra sukurti sąjungą, kuri siektų stiprinti ne tik prekybą, bet ir taiką, žmogaus teises, demokratiją ir savo piliečių gerovę;
B.
kadangi 2014 m. lapkričio 4 d. Kolumbijos prezidentas Juan Manuel Santos lankėsi Briuselyje ir jį visapusiškai palaikė tuometis Europos Vadovų Tarybos pirmininkas Herman Van Rompuy ir vyriausioji įgaliotinė ir pirmininko pavaduotoja Federica Mogherini;
C.
kadangi palaikant šį glaudų ryšį reikia bendradarbiauti tarptautiniu mastu sprendžiant plačiai paplitusias problemas, pavyzdžiui, kovojant už taiką, su terorizmu ir prekyba narkotikais;
D.
kadangi 2012 m. rugpjūčio 26 d. Havanoje (Kuba) buvo sudaryta Kolumbijos Vyriausybės ir FARC „Mesa de Diálogo“ (dialogo grupė), paskui buvo pasirašytas bendrasis susitarimas dėl konflikto nutraukimo ir stabilios bei ilgalaikės taikos kūrimo, taip siekiant įgyvendinti Kolumbijos žmonių norą gyventi taikiai;
E.
kadangi Havanoje skirtingais etapais derybininkai pasiekė susitarimus dėl išsamios kaimo reformos, politinio dalyvavimo ir atsivėrimo demokratijai siekiant įtvirtinti taiką, išspręsti nelegalių narkotikų problemą, siekti tiesos ir atlyginti žalą nukentėjusiems nuo konflikto;
F.
kadangi 2015 m. rugsėjo 23 d. Kolumbijos Vyriausybė ir FARC paskelbė sudarančios susitarimą dėl specialiosios taikos jurisdikcijos kūrimo pagal tarptautinę teisę siekiant įgyvendinti nukentėjusiųjų teises ir prisidėti prie stabilios ir ilgalaikės taikos kūrimo; kadangi šalys sutiko įgyvendinti visapusišką tiesos, teisingumo, žalos atlyginimo ir įvykių nesikartojimo sistemą, taip pat įsteigti komisiją, kuri siektų išaiškinti tiesą, remti sambūvį ir užtikrinti, kad įvykiai nesikartotų, ir sudaryti susitarimus dėl žalos atlyginimo nukentėjusiesiems ir nebaudžiamumo nutraukimo; kadangi abi šalys, laikydamosi šio susitarimo, susitarė pasiekti taiką vėliausiai iki 2016 m. kovo 23 d.;
G.
kadangi stabilios ir ilgalaikės taikos Kolumbijoje siekis išsprendžiant ilgiau kaip 50 metų trukusį vidaus konfliktą, dėl kurio nukentėjo milijonai žmonių, yra vienas svarbiausių ne tik Kolumbijos, bet ir Europos Sąjungos bei tarptautinės bendruomenės prioritetų; kadangi 2015 m. lapkričio 4 d. vyriausioji įgaliotinė ir pirmininko pavaduotoja Federica Mogherini susitiko su savo specialiuoju pasiuntiniu Kolumbijos taikos procese Eamonu Gilmore ir aiškiai pabrėžė, kad ES prioritetas yra teikti paramą taikos procesui;
H.
kadangi iki šiol padaryta pažanga galėtų būti laikoma sektinu konfliktų sprendimo pavyzdžiu; kadangi taikos procesui palaikyti būtinos nuolatinės pastangos;
1.
palaiko ir labai palankiai vertina Kolumbijos Vyriausybės ir FARC pastangas pasiekti iki šiol sudarytus susitarimus dėl išsamios kaimo reformos, politinio dalyvavimo ir atsivėrimo demokratijai siekiant įtvirtinti taiką, išspręsti nelegalių narkotikų problemą ir kurti specialiąją taikos jurisdikciją, taip pat įsteigti komisiją, kuri siektų išaiškinti tiesą, remti sambūvį ir užtikrinti, kad įvykiai nesikartotų;
2.
smerkia visas konflikto sukeltas kančias; mano, kad tokie susitarimai yra ryžtingos priemonės, padedančios siekti iki 2016 m. kovo 23 d. sudaryti galutinį stabilios ir tvirtos taikos susitarimą, kuriuo bus kovojama su nebaudžiamumu ir kuris padės nutraukti pusę amžiaus trukusį vidaus ginkluotą konfliktą, visiškai atsižvelgti visų pirma į nuo konflikto nukentėjusiųjų teises ir iš tiesų sąžiningai jiems atlyginti patirtą fizinę, moralinę ir materialinę žalą;
3.
primygtinai ragina visas proceso šalis toliau konstruktyviai bendradarbiauti siekiant ilgalaikio konflikto sprendimo ir visiško susitarimų dėl ilgalaikės taikos įgyvendinimo;
4.
pabrėžia, kaip svarbu kurti socialinio derinimo programas, nes jos yra labai svarbios siekiant įveikti ilgus metus trukusį smurtą, dėl kurio nukentėjo daugybė žmonių;
5.
pripažįsta politines pastangas, realizmą ir atkaklumą, parodytą Kolumbijos Vyriausybės ir FARC, ir svarbų nukentėjusiųjų asociacijų, nevyriausybinių organizacijų ir pilietinės visuomenės vaidmenį derinant jų prieštaringas nuomones ir laipsniškai kuriant įsipareigojimų erdvę, padėjusią daryti pažangą derantis dėl stabilios ir ilgalaikės taikos, kurios trokšta visi kolumbiečiai, siekiant užtikrinti, kad šis konfliktas nepasikartotų;
6.
dar kartą pakartoja, kad smurtas nėra teisėtas politinės kovos būdas, ir ragina visus taip manančius visų pirma laikytis demokratijos principų atsižvelgiant į visus jos padarinius ir reikalavimus, visam laikui atsisakyti ginklų ir ginti savo idėjas bei siekius taikant demokratijos taisykles ir teisinės valstybės principus;
7.
pripažįsta svarbų vaidmenį, kurį iki šiol atliko Kuba bei Norvegija kaip garanto šalys ir Čilė bei Venesuela kaip taikos procesą palaikančios šalys, taip pat jų pastangas siekiant padėti pasiekti taiką Kolumbijoje;
8.
palankiai vertina 2015 m. spalio 1 d. vyriausiosios įgaliotinės ir pirmininko pavaduotojos Federicos Mogherini sprendimą Eamoną Gilmore paskirti savo specialiuoju pasiuntiniu Kolumbijos taikos procese; yra įsipareigojęs dėti visas būtinas pastangas, kad kuo greičiau skirtų naujajam specialiajam pasiuntiniui biudžeto išteklių, kurių reikia, kad jis galėtų sėkmingai vykdyti savo svarbią misiją;
9.
pakartoja, kad yra pasirengęs teikti visą įmanomą pagalbą, siekdamas remti galutinio taikos susitarimo įgyvendinimą, ir dar kartą ragina ES valstybes nares kurti pokonfliktiniam laikotarpiui skirtą patikos fondą;
10.
paveda Pirmininkui perduoti šią rezoliuciją Tarybai, Komisijai, Sąjungos vyriausiajai įgaliotinei užsienio reikalams ir saugumo politikai ir Komisijos pirmininko pavaduotojai, Europos ir Lotynų Amerikos parlamentinei asamblėjai ir Kolumbijos Vyriausybei bei Kongresui.

